<classify> MVUA kubwa za vuli zinatarajia kuanza kunyesha kuanzia wiki ijayo. Mvua hizo zimechelewa kwa muda kutokana na mabadiliko ya hali ya hewa.Aidha, utabiri wa hali ya hewa wa mvua za msimu wa Novemba mwaka huu hadi Aprili mwakani katika maeneo yanayopata mvua mara moja kwa mwaka, zinaonesha kuwa zitakuwa na ukubwa wa wastani na juu ya wastani.Mkurugenzi Mkuu wa Mamlaka ya Hali ya Hewa Tanzania TMA, Dk Agnes Kijazi amesema hayo jana wakati akitoa utabiri wa Novemba mwaka huu mpaka Aprili mwakani, kuwa katika utabiri inaonesha kuwepo mvua za wastani na juu ya wastani.Dk Kijazi amesema katika msimu huo, mvua zinatarajia kunyesha kuanzia wiki ya kwanza ya Novemba mpaka wiki ya nne kwa baadhi ya maeneo na kuisha wiki ya nne ya Aprili mpaka wiki ya kwanza ya Mei mwakani.Alisema katika maeneo ya Pwani ya Kaskazini hususan jijini Dar es Salaam, kutakuwa na ongezeko la mvua kuanzia Oktoba 23, mwaka huu na zitakuwa juu ya wastani licha ya kuchelewa kuanza, hivyo utabiri wa awali unapaswa kuzingatiwa.Joto linaloendelea katika maeneo yaliyochelewa kupata mvua ni ishara nzuri ya kuwa mvua kubwa zinatarajia kuanza kunyesha hivyo ni vema kila sekta kujipanga ikiwemo kuchukua tahadhari mapema, amesema Dk Kijazi.Amesema kuchelewa kuanza mvua katika msimu huo na mtawanyiko kuwa mdogo ni kutokana na joto la bahari, kuendelea kuwa juu ya wastani katika Pwani ya Somalia na kusababisha unyevunyevu kuwa hafifu nchini hasa katika maeneo ya Pwani ya Kaskazini na Nyanda za Kaskazini.Amesema, mvua katika ukanda wa Ziwa Victoria na maeneo yote yanayopata mvua mara mbili kwa mwaka, zitaendelea katika kipindi cha msimu kilichobaki huku Novemba unaonekana kuwa na mvua nyingi za vuli.Alisema kutokana na utabiri huo, wanatoa tahadhari kwa sekta mbalimbali ikiwemo ya kilimo, mifugo, nishati, madini, maji, afya na menejimenti ya maafa kutokana na kupatikana kwa maji mengi, hivyo kuchukua hatua stahili.Pia kwa mamlaka za miji kuhakikisha njia za kupitisha maji zinafanyiwa kazi kwa viwango stahili huku wananchi wanaoishi mabondeni kuhakikisha wanaondoka ili kuepuka madhara kwao.  <topic>: KITAIFA 